Loteriimajutuse all mõeldakse reeglina soodsa hinnaga paketti, mille raames klient majutatakse kindla kategooria hotelli (3*), kuid hotelli täpse nime ja asukoha saab klient teada kas  päev-kaks enne väljumist või siis juba kohale jõudes. Hotelli puhul on garanteeritud selle taseme vastavus pakkumises avaldatud tasemele ning ka vastava toitlustamise olemasolu (Türgi 3* hotellide puhul - kõik hinnas või hommiku- ja õhtusöök), täpse kuurordi või asukoha garanteerimine on aga võimatu. Meie Türgi loteriimajutuse paketide puhul saame garanteerida ka mitme inimese sattumist ühte hotelli - juhul, kui reisi broneerib koos reisiv seltskond. 3* hotellid on Türgis enamasti väikse alaga ning pakuvad  piiratud arvu teenuseid, asuvad nad enamasti kuurortide keskustes (Alanya, Kemer, Side, Antalya) 3. või 4. rannaliinil (randa kuni 1,5km).    Olemas ka mõned üksikud 3* hotellid, mis asuvad väiksemates asulates linnast väljas, suuremate ja uhkete 5* hotellide kõrval. Kui tegemist on "kõik hinnas" paketiga, siis reisijad peaksid arvestama sellega, et "kõik hinnas" teenus on 3* hotellides reeglina piiratud tingimustega, ehk siis sööke- jooke võidakse serveerida ainult kindlatel kellaegadel ning teatud  valikus.    Pakutavate lisateenuste olemasolu on hotelliti erinev, kuid reeglina mitte väga ulatuslik, meelelahutusprogramme ei korraldata ka igas 3* hotellis, enamasti pakutakse õhtust meelelahutust korra nädalas. Hotellisisene infrastruktuur peaaegu puudub. Kasutatakse enamasti nn üldkasutatavaid randu, lamamistoolide ja päikesevarjude eest tuleb erladi maksta. Palume arvestada ka sellega, et loteriimajutuse pakkumised ilmuvad reeglina kui viimase hetke pakkumised ning need hotellid, mille  vahel loterii toimub, on pigem need, mis jäid selleks kuupäevaks väljamüümata. Seega on raske lubada, et võib sattuda mõnesse väga heasse hotelli.    Üldiselt aga võib 3* loteriid soovitada piiratud eelarvega lasteta reisijatele, kes otsivad võimalust soodsalt mõnusa sooja Türgi päikese all ära käia, ning kes ei vaja eriti luksust ega kõrgemal tasemel teenindust.